

**Қазақстан Республикасында кәсіпкерлік қызмет саласында жаңа реттеушілік саясатты енгізу жөніндегі шаралар туралы**

Қазақстан Республикасы Президентінің 2020 жылғы 31 желтоқсандағы № 483 Жарлығы.

|  |  |
| --- | --- |
|  | Қазақстан Республикасының Президенті мен Үкiметі актiлерiнiң жинағында жариялануға тиiс |

      Қазақстан Республикасында кәсіпкерлік қызмет саласында жаңа реттеушілік саясатты енгізу мақсатында **ҚАУЛЫ ЕТЕМІН**:

      1. Қазақстан Республикасының Үкіметі:

      1) жаңа реттеушілік саясаттың негізгі қағидаттары мен тәсілдерін 2021 жылғы 1 сәуірге дейін Қазақстан Республикасының Президенті жанындағы Реформалар жөніндегі жоғары кеңестің отырысына шығарсын, оның ішінде мыналар көзделеді:

      жаңа реттеушілік саясаттың мақсаттарын және міндеттерін айқындау;

      кәсіпкерлік саласындағы міндетті талаптардың тізілімін енгізу;

      жаңа реттегіш құралдарды практикада байқап көру немесе қолданыстағыларын алып тастау үшін эксперименталды құқықтық режимді енгізу;

      құқықтық актілердің немесе олардың жекелеген нормаларының қолданылуының соңғы мерзімін айқындау бойынша, сондай-ақ жаңа реттеушілік саясатқа сәйкес келмейтін талаптарды бұзғаны үшін 2024 жылғы 1 қаңтардан бастап кәсіпкерлерді жауаптылыққа тартуға жол бермеу бойынша заңнамалық талаптарды бекіту;

      кәсіпкерлік қызмет саласындағы мемлекеттік реттеуді сапалы жаңартуға бағытталған өзге де ережелер;

      2) Қазақстан Республикасының Президенті жанындағы Реформалар жөніндегі жоғары кеңес мақұлдаған жаңа реттеушілік саясаттың негізгі қағидаттары мен тәсілдерін көздейтін Қазақстан Республикасы заңының жобасын 2021 жылғы 1 маусымға дейін әзірлесін және Қазақстан Республикасы Парламенті Мәжілісінің қарауына енгізсін;

      3) осы Жарлықты іске асыру жөнінде өзге де шаралар қабылдасын.

      2. Осы Жарлықтың орындалуын бақылау Қазақстан Республикасы Президентінің Әкімшілігіне жүктелсін.

      3. Осы Жарлық қол қойылған күнінен бастап қолданысқа енгізіледі.

|  |  |
| --- | --- |
| *Қазақстан Республикасының* *Президенті* | *Қ.Тоқаев* |

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК